CELEX: 62021CN0334
Language: el
Date: 2021-05-26 00:00:00
Title: Υπόθεση Causa C-334/21: Αίτηση προδικαστικής αποφάσεως την οποία υπέβαλε το Tribunale di Rieti (Ιταλία) στις 26 Μαΐου 2021 — Ποινική διαδικασία κατά G.B., R.H.

2.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 310/12
            
         
      Αίτηση προδικαστικής αποφάσεως την οποία υπέβαλε το Tribunale di Rieti (Ιταλία) στις 26 Μαΐου 2021 — Ποινική διαδικασία κατά G.B., R.H.
      (Υπόθεση Causa C-334/21)
      (2021/C 310/16)
      Γλώσσα διαδικασίας: η ιταλική
      
         Αιτούν δικαστήριο
      
      Tribunale di Rieti
      
         Ποινική διαδικασία ενώπιον του αιτούντος δικαστηρίου κατά
      
      G.B., R.H.
      
         Προδικαστικά ερωτήματα
      
      
                  1)
               
               
                  Έχει το άρθρο 15, παράγραφος 1, της οδηγίας 2002/58/ΕΚ (1), υπό το πρίσμα των άρθρων 7, 8 και 11, και του άρθρου 52, παράγραφος 1, του Χάρτη των Θεμελιωδών Δικαιωμάτων της Ευρωπαϊκής Ένωσης, καθώς και βάσει των αρχών που διατύπωσε το [Δικαστήριο της Ευρωπαϊκής Ένωσης] στην απόφαση της 2ας Μαρτίου 2021 στην υπόθεση C-746/18, την έννοια ότι αντιτίθεται σε εθνική ρύθμιση όπως το άρθρο 132, παράγραφος 3, του νομοθετικού διατάγματος 196/2003, που αναθέτει στην εισαγγελική αρχή, όργανο του οποίου η ανεξαρτησία και η αυτονομία διασφαλίζονται πλήρως από τις διατάξεις του τίτλου IV του ιταλικού Συντάγματος, την αρμοδιότητα να διατάσσει, με αιτιολογημένη διάταξη, τη λήψη δεδομένων κίνησης και δεδομένων θέσης για τους σκοπούς της ανακριτικής διαδικασίας;
               
            
                  2)
               
               
                  Σε περίπτωση αρνητικής απάντησης στο πρώτο ερώτημα, είναι δυνατό να δοθούν περαιτέρω ερμηνευτικές διευκρινίσεις σχετικά με ενδεχόμενη μη αναδρομική εφαρμογή των αρχών που διατυπώνονται στην απόφαση της 2ας Μαρτίου 2021, στην υπόθεση C-746/18, λαμβανομένων υπόψη των επιτακτικών αναγκών της ασφαλείας δικαίου στον τομέα της πρόληψης, διαπίστωσης και καταπολέμησης του σοβαρού εγκλήματος ή των απειλών κατά της ασφάλειας;
               
            
                  3)
               
               
                  Έχει το άρθρο 15, παράγραφος 1, της οδηγίας 2002/58, υπό το πρίσμα των άρθρων 7, 8 και 11, και του άρθρου 52, παράγραφος 1, του Χάρτη των Θεμελιωδών Δικαιωμάτων της Ευρωπαϊκής Ένωσης, καθώς και βάσει των αρχών που διατύπωσε το [Δικαστήριο] στην απόφαση της 2ης Μαρτίου 2021 στην υπόθεση C-746/18, την έννοια ότι αντιτίθεται σε εθνική ρύθμιση όπως το άρθρο 132, παράγραφος 3, του νομοθετικού διατάγματος 196/2003, ερμηνευόμενο υπό το πρίσμα του άρθρου 267, παράγραφος 2, του κώδικα ποινικής δικονομίας, που επιτρέπει στην εισαγγελική αρχή, σε επείγουσες περιπτώσεις, την άμεση πρόσβαση στα δεδομένα τηλεφωνικών κλήσεων, υπό την ακόλουθη εξέταση και έλεγχο του επιληφθέντος δικαστηρίου;
               
            
         (1)  Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες) (ΕΕ 2002, L 201, σ. 37).